## Carlos Mazón agraïx “la professionalitat, el compromís i l’esforç” del personal sanitari jubilat de La Fe

*** El president de la Generalitat ha presidit l’acte d’homenatge als 181 professionals que van finalitzar la seua labor professional l’any passat en La Fe**

El president de la Generalitat, Carlos Mazón, ha agraït “la professionalitat, el compromís i l’esforç amb la sanitat i amb els pacients” del personal sanitari jubilat de l’Hospital de La Fe i ha ressaltat “la gran labor que han desenvolupat per a dedicar la seua vida al servici de les persones”.

El cap del Consell ha assistit a l’acte d’homenatge a les persones jubilades en 2023 a l’Hospital de La Fe on ha valorat els anys de servici d’estos professionals com a protagonistes d’una era de profunds canvis en el camp de la salut i la seua capacitat per a adaptar-se per a oferir la millor atenció sanitària.

**Diplomes honorífics**

En total han sigut 181 els treballadors del Departament de Salut València-La Fe els que han finalitzat la seua carrera professional en 2023, concretament 145 dones i 36 hòmens, tant de l’hospital com dels centres d’atenció primària, i pertanyents a totes les categories professionals, tant sanitàries com no sanitàries.

Després de les intervencions, s’ha procedit a l’entrega d’un diploma i un obsequi honorífic per a commemorar els anys de treball, que s’ha entregat de mans de l’equip directiu de l’Hospital La Fe.

Per a finalitzar l’acte, s’han entregat deu diplomes honorífics a una sèrie de treballadors i treballadores que han destacat per la seua especial trajectòria i que representen als diferents col·lectius i categories professionals.

En esta edició les persones triades han sigut Marino Blanes, adjunt de la unitat de Malalties Infeccioses; Juan Vicente Climent, metge de família del centre de salut Campanar; Maika Criado, cap de servici de Servicis Generals; Blanca de Pedro, supervisora de la unitat de Documentació Clínica-Arxius; Pilar Hernández, tècnic en Cures Auxiliars d’Infermeria en Urgències Pediàtriques; Amparo Llácer, cap de grup de servici de Gestió Econòmica; Rosario Menéndez, cap de secció Servici de Pneumologia; Concepción Molins, infermera de la unitat de Mama; María Alicia Sánchez, zeladora; María Consuelo Villanueva, tècnica en Cures Auxiliars d’Infermeria en el centre salut Campanar.

A l’acte ha assistit també Gabriel Enríquez, president de l’Associació de Jubilats de l’Hospital La Fe, pionera a Espanya, que organitza tot tipus d’activitats com exposicions artístiques, cicles de conferències, o viatges per a mantindre la vinculació entre els antics treballadors i treballadores amb la institució.

Fecha: 28/05/2024